IVF: il-pozizzjoni ta' AD Alternattiva Demokratika laqgħet l-approvazzjoni unanima tar-rapport dwar l- In Vitrio Fertilisation (IVF) mill-kumitat parlamentari dwar il-prokreazzjoni bl-assistenza medika, liema kumitat hu mmexxi mill-Onor Jean Pierre Farrugia. Michael Briguglio, chairperson ta' AD, qal: 'AD tilqa' l-proposti li jaraw il-ħtiġijiet mhux biss ta' min hu miżżewweġ iżda ukoll ta' min qiegħed f'relazzjoni stabbli. AD iżda tinnota li r-rapport ma jindirizzax l-aċċess għall-IVF għal dawk li m'humiex f'relazzjoni stabbli. Dan joħloq vojt li jeħtieġ risposti fil-konklużjonijiet tal-kumitat parlamentari'. Bernardette Mercieca, kelliema ta' AD għas-saħħa, qalet: 'AD taqbel ma' l-emfazi tar-rapport dwar il-ħtieġa li tiġi rrispettata l-ħajja umana u li ser ikun hemm limitu ta' embrijuni li jiġu prodotti bit-trattament ta' l-IVF, kif ukoll li hemm proposta dwar l-adozzjoni ta' embrijuni żejda. Dawn il-proposti jiżguraw li l-ebda wieħed mill-embrijuni ma jiġi distrutt'.